
3 декември, Международен ден на хората с увреждания


На 3 декември се отбелязва Международния ден на хората с увреждания. Посланията на този ден са различни, защото и политиките по отношение на хората с увреждания имат много лица.


Предизвикателството на този ден е, че той задължава всички, които говорят и обсъждат проблемите на хората с увреждания, да слагат ударението върху човека и неговата индивидуалност и лично достойнство, а не върху увреждането му. Това е европейският модел на политики към и за хората с увреждания, който и България трябва да следва. За съжаление, днес хората с увреждания се сблъскват с най-много трудности, когато се опитват да реализират правата си.


Като общество трябва да осъзнаем, че те се нуждаят от особено внимание. Основна цел на политиките за хората с увреждания е да се създават условия те да имат същия индивидуален избор и контрол над живота си, както хората без увреждания.


През 1992 г. Генералната асамблея на ООН обявява 3 декември за международен ден на хората с увреждания. Неговата цел е постоянно да мотивира политиците и институциите да предприемат по-ефективни действия, с които да се гарантира достъпът до общата архитектурна среда на хората с увреждания; достъпът до общообразователната система, до общия пазар на труда, до информация и до процесите на изработване и вземане на политически решения, които имат отношение към тях.

"ЖЕСТИМ" и приятели


Абонирайте се за вашия вестник

Абонаментната кампания ще продължи до 15. 12. 2021 година. Абонирането става във всички пощенски станции на страната, в „Доби прес“ и в редакцията на вестника.

Годишният абонамент е 10 лева. Каталожен № 753

"ЖЕСТИМ" и приятели , 25 години по-късно


Юбилейният концерт на групата за синхронно пеене и танци „Жестим” се състоя на 10 ноември 2021 г. от 19.00 часа в музикалния театър „Стефан Македонски”. Групата за синхронно пеене и танци „Жестим” при сдружение „Тишина“, която бе създадена в далечната 1996 година от Мария Атанасова, учителка по български език в специалното училище за деца с увреден слух в гр. София, отпразнува своите 25 години живот на сцената. През годините усърдна работа в групата са преминали десетки лишени от слух деца, получили възможност да се докоснат реално до изкуството, а и да покажат своя артистичен потенциал на голямата сцена. Група „Жестим” има реализирани проекти с много ярки наши певци и артисти, част от които бяха специални гост-изпълнители на юбилейния концерт:


Както преди, така и сега Съюзът на глухите в България бе подкрепяща организация. И не случайно предостави най-голямата кошница с цветя и поздравителен адрес от председателя на СГБ Николай Нинов, който разчувства всички присъстващи.


Малка част от това забележително културно събитие В края на миналия месец Съюзът на глухите в България беше основен участник и домакин на едно изключително образователно и културно събитие с широко международно участие. В продължение на три дни, от 29 до 31 октомври в страната ни се проведе заключителният етап на мащабния проект „Аll In” – включващо обучение за глухи артисти и професионалисти с увреждания. Проектът беше реализиран от фондация „Арт офис” в партньорство с театралния департамент на Нов български университет, италианската културна асоциация „Фаториа Витадини” от Милано, Италия и Съюзът на глухите в България. Основната цел на проекта беше да се осъществи обучение за обучители, които искат да включат хора с увреждания в дейностите на културни организации и в процеса на създаване на артистични продукти.


На последния семинар с председателите и координаторите на районните организации, проведен в СЗМБ, председателят на СГБ съобщи, че след поредица от лични разговори и размяна на писма, КАТ вече няма да искат от глухите водачи на МПС документ от ТОЛЕК. Такъв документ ще изискват само за тези, които са посочени в системата им, че имат документ от ТОЛЕК за предишни преосвидетелствания за шофьорски книжки. Тези, които имат такъв ТОЛЕК документ в системата им, може да отпаднат за в бъдеще да им се иска отново, ако при посещението на лицето от ТОЛЕК изрично посочат, че този човек повече няма нужда да се явява при тях. Веднъж ТОЛЕК, ако решат да те отметнат от списъка им, това след това официално присъствено се потвърждава и в КАТ и при следващо преосвидетелстване от КАТ повече няма да искат от глухите документ от ТОЛЕК. В тази връзка – в централното управление на СГБ беше получен и писмен отговор от директора на главна дирекция „Национална полиция” Станимир Станев, в което се потвърждава, че ако лицето представи официален документ от ТОЛЕК (или ТЦЛЕК), удостоверяващ, че същият не подлежи на последваща оценка при тях, то не следва да се изисква явяването му и от КАТ.


С така получения отговор от г-н Станев вече имаме много сериозен напредък и успех в борбата за преодоляването на този проблем. Разбира се, ще са необходими няколко години, за да се изчисти до доста висока степен този проблем.

ТИШИНА, СГБ

Фонд Подкрепа за организации за хора с увреждания


Информация

Фонд "Подкрепа за организации за хора с увреждания" се управлява от Фондация "Помощ за благотворителността в България".


Средствата от фонда се разпределят на конкурсен принцип за малки проекти на родителски асоциации и други организации, които работят с деца и възрастни хора с увреждания или в неравностойно положение.


Целта е подкрепа за дейности, в които децата и възрастните в неравностойно положение могат да изявят себе си или да излязат от ограничения свят на институцията или семейството.


Когато срещнеш човек със зрително увреждане, чувстваш ли се обезпокоен? Не се притеснявай! Това са 6 важни насоки, които ще ти помогнат да общуваш по-лесно с човек с увредено зрение. Преди всичко бъди естествен и спокоен, започни разговора нормално и останалото ще се получи!

1. Обади се пръв!

Това е най-лесният начин да разчупиш леда. Ако говориш пръв, човекът с увредено зрение ще може да се ориентира къде се намираш. По гласа ще те познае. Кажи  му "Здравей" веднага щом го срещнеш, и го попитай дали има нужда от помощ.

2. Представи се!

Ако носиш бадж с име или униформа,  а аз съм с увредено зрение - ще поискам непременно да узная дали си служител, или случаен минувач. Добре е да кажеш кой си, за да съм наясно за каква помощ мога да те помоля.

Ако сме се срещали преди, може бързо да те позная по гласа. Разпознаването на гласа невинаги има този успех, за разлика от визуалната представа. При някои обстоятелства, като настинка например гласът може да звучи по-различно. Затова не се колебай да кажеш името си, ще спестиш време!

3. Увери се, че човекът, с когото говориш, е разбрал, че говориш с него!

Когато съм на шумно място, има моменти, в които мога да загубя ориентация. Ако държиш да ми кажеш нещо, трябва да разбера,  че искаш да разговаряш с мен.

Когато  вляза в стаята и съм с увредено зрение -  ако ме познаваш, можеш да ме назовеш по име. Можеш също да опиташ, като се приближиш до мен, говориш с лице към мен и кажеш: "Господине" или "Госпожо". Ако това не е достатъчно, привлечи вниманието ми, като ме докоснеш леко по ръката. Ако си далеч от мен, можеш да помолиш някой по-наблизо да го направи .

4. Описвай ситуациите!

Ако не можеш да ми обърнеш внимание в момента, кажи ми. Така ще знам, че си забелязал присъствието ми и ще те изчакам търпеливо.

Например: „Ще ти обърна внимание, но малко ще се забавя. Трябва да приключа с тримата души, които бяха преди теб.“
5. Предложи помощ, но не настоявай!

Неприятно е за мен, незрящият, да бъда хванат за ръка от непознат, който мълчи... и ме отвежда нанякъде. Често изпадам в подобни ситуации, но знам, че го правиш с най-добри чувства и това е похвално!

Затова най-лесно е да кажеш: „Здравей, мога ли да ти помогна?“

Човекът, с когото разговаряш, ще реши дали да приеме, или не, в зависимост от ситуацията и уменията му за самостоятелност. Тогава той ще ти каже от какво има нужда. Той е този, който най -добре може да прецени! Просто го изслушай!

6. Бъди по-конкретен

Избягвай да даваш индикации, които зависят от зрението: „тука“, „не, не там“.
Използвай ориентири: отдясно, отляво, отпред, отзад и не се колебай да описваш ситуации.

Например: „Пред теб има стълби надолу.“, „Трябва да заобиколиш стола, за да дойдеш при мен.“
Продължителни симптоми след КОВИД-19

Проф. КОСТА КОСТОВ, д.м.,Медицински Център INSPIRO

Фондация за респираторна медицина INSPIRO

Адрес за кореспонденция:  София, ул. Петър Протич 4

Медицински Център INSPIRO

Коста Костов

korokostov@gmail.com

Използвани съкращения:
ДК – дифузионен капацитет

ТБК – тотален белодробен капацитет

ФВК – форсиран витален капацитет

ФЕО1 – форсиран експираторен обем за една секунда
Въведение

Световната пандемия в края на ХIX век, известна като „руски грип“ е отнела живота на 1 милион души. Вероятно наименованието на тази пандемия е сгрешено и се допуска това да е била пандемия, причинена от коронавирус, който днес причинява леки инфекции, които наричаме „настинка“. Известно е, че след преминаването си, пандемичната вълна е оставила след себе си освен много жертви и много болни с остатъчни неврологични проблеми, подобни на днешните, след COVID-19. В месеците на пандемията от КОВИД-19 все по-голям интерес сред медицинската общност предизвикват остатъчните симптоми, структурни и функционални промени в различните органи и системи. Симптомната характеристика и параметрите на тези промени в периода след боледуване са все още в процес на окончателно изясняване. Последствия след КОВИД-19 има дори сред боледувалите извън болница, в домашни условия, от „лека форма” на болестта и същите остават дълго време след острата фаза при част от пациентите.Соматичните, психични и емоционални характеристиката на пациентите преминали през КОВИД-19, популярни под названието „Продължителен КОВИД-19 синдром”, в последно време получиха официално название “Синдром след остър Ковид-19“ (Post-acute Covid-19 syndrome), и въпреки липсата все още на общоприета дефиниция, това понятие се ползва, за да обедини в един термин симптомите и патологичните промени, които се регистрират и след изтичане на 12 седмици от началото на болестта, при липса на алтернативна диагноза. Понятието „Long Covid-19” е неточно и заблуждаващо, защото предполага продължително протичане на активна инфекция, каквато при тези пациенти няма. Въпреки липсата на яснота относно патогенетичните механизми, водещи до продължителните остатъчни промени след острата фаза на Ковид-19, на този етап се счита, че те са съвкупност от локални и системни механизми като посттравматичен стрес, възпалителни процеси с ниска степен на активност, ендотелна дисфункция, остатъчни вирусни или антигенни резервоари. Дискутира се около няколко основни хипотетични механизми – персистираща вирусна инфекция (наличие на неактивна форма на вируса), персистиращи антигенина вируса (има доказателства за такива месеци след боледуване), автоимунни механизми (увредени тъкани придобиват характеристика на автоантигени), тъканни увреди. Знанието за механизмите, които пораждат последствията помага на лекарите от общата и специализираната практика да ги разпознават, а системата на здравеопазване да се справи с тяхното разпознаване и лечение, за което не е достатъчен лекар от една специалност, а изисква няколко специалисти, за да се осъществи т.н. мултидисциплинарен подход.

При изясняване на характеристиките на „Продължителен КОВИД-19 синдром” е необходимо да се имат предвид, че преминалите през инфекцията са многократно повече от диагностицираните, болшинството от инфектираните са преминали през лека форма на инфекцията и са останали у дома, но всички, независимо от тежестта на протичане, могат да имат симптоми, функционални и структурни увреди от различни органи и системи, продължаващи седмици и месеци след боледуване и изискват медицински грижи. Засегнати са всички възрастови групи и поведението спрямо болните изисква мултидисциплинарен подход.

Остра инфекция или КОВИД-19

Симптоми по време на активното протичане (боледуване) от COVID-19

Изброени в група, без претенции за абсолютна изчерпателност, симптомите, които бяха регистрирани по време на КОВИД-19 и съобщени в научната литература, са1-5: задух, умора, повишена телесна температура (до 37.9˚С), втрисане (≥ 38˚С), кашлица, студен нос, кихане, болки в гърлото, мускулни болки, ставни болки, загуба на обоняние, загуба на вкус, главоболие, главозамайване, диария, гадене, повръщане, червени петна по пръстите на краката или по останалите анатомични зони на краката, усещане за болки или горещина в белия дроб, болки в ушите, стягане в гърдите, болка в гърба между лопатките, сърцебиене, учестена сърдечна дейност в покой, проблем с очите, бърза загуба на тегло, усещане за изгаряне в трахеята, приливи на топлина по тялото, обриви, тръпки, загуба на концентрация, когнитивни проблеми (памет, обработване на информация, процесите на познание, вземане на решение, езикови възможности и пр.), нарушения на съня. Една от съществените характеристики на симптомите в острата фаза е вълнообразното протичане при част от болните, на приливи и отливи, като се редуват едни симптоми с други симптоми, през фази на леко подобрение и последващо влошаване. Не при всички болни се регистрират класическите стартови симптоми като повишена температура, задух и кашлица. При по-голямата част от болните кашлицата идва малко по-късно, при други липсва повишена температура, а физическата слабост по-често предхожда и е по-осезаема от задуха, който също идва по-късно. При една част от пациентите в началото има атипични симптоми като нестабилност на кръвното налягане или болка в сърдечната област. В десетилетната си практика като пулмолог, не съм срещал болест, с толкова „артистично” поведение, по-талантлива дори от туберкулозата, която наричаме „великата актриса”. Добрата новина е, че повечето пациенти, които контролирах в режим на домашно лечение, се възстановиха почти напълно, с малко остатъчни поражения и симптоми. Това не е валидно за онези болни, които прекараха тежко болестта и преминаха през интензивните звена, които ще имат нужда от по-дълготрайно наблюдение, лечение и рехабилитация.В процеса на активна инфекция, в едно от проучванията, 97% от пациентите имат повече от пет от изброените симптоми, при среден брой от 14 симптома (11-17), като чувството за умора и задуха са най-често съобщаваните симптоми – 94.9% (умора) и 89.5% (задух)1.

Синдром след остър Ковид-19 (Post-acute Covid-19 syndrome)

Симптоми след остро боледуване от КОВИД-19. 

Късни възпалителни и вирусологични последици.

Проследяването на симптомите от острия период на болестта показва, че те намаляват значително по брой, като 2-3 месеца след боледуване все още най-честите остатъчни симптоми са умора и задух1,6-8. В едно проучване едва 0.7% от пациентите са напълно безсимптомни след боледуване, а има отделни пациенти (2%), които съобщават за повече симптоми от периода на боледуване1. Обобщените публикувани данни от проследяване на пациентите сочат, че два месеца след болнично лечение, не повече от 13% от изписаните са напълно безсимптомни, около 30% от преболедувалите имат 1 или 2 остатъчни симптома, над 50% имат 3 или повече симптоми, общо около 2/3 от пациентите имат остатъчни симптоми след острия период. Освен най-често регистрираните симптоми задух и умора, болните съобщават често и за мускулни и ставни болки, загуба на вкус и обоняние1,6-8. Това показва, че в периода след боледуване има частично възстановяване и много малка част от пациентите имат пълно възстановяване дори месеци след острата фаза на болестта. Остатъчните симптоми имат сигнификантна зависимост с възрастта, болничен престой, тежко протичане и наличие на задух още в началото на болестта. Има слаба тенденция за по-често засягане на женския пол. Средната възраст на боледуващите клони около 45 години.

До този момент липсва утвърдена и общоприета дефиниция, както и биомаркери за доказването на „Синдром след остър Ковид-19” („Продължителен КОВИД-19“), наречен от някои „Дълъг Ковид”, затова същият се определя чрез симптомите и времевата рамка. Има основания да бъдат дефинирани три понятия, които са етапи в протичането на КОВИД-19:

остър КОВИД-19: продължителност на симптомите до 4 седмици;

Следостър (продължаващ) симптоматичен КОВИД-19; продължителност на симптомите от 4 до 12 седмици след началото на болестта;

Продължителен КОВИД-19: продължителност на симптомите >12 седмици след началото на болестта, които не могат да бъдат обяснени с друга болест и чиято продължителност все още не е окончателно известна23.

Както споменахме по-горе, развитието на симптоми след острата фаза на Ковид-19 не зависи от тежестта на протичане на инфекцията или мястото на лечението – в или извън болница. Такива симптоми могат да имат както тежките и критични случаи, преживели инфекцията, така и по-леките случаи.

10 декември- Ден на Освобождението на Плевен от турско робство и на признателността


Вече 144 години от Плевенската епопея гражданите на града отдават почит и признателност, уважение и смирение на загиналите в руско-турската война от 1877-1878 руски, румънски, финландски и сръбски войни. Признателните поколения изградиха редица паметници на признателност към тези войни. Това са мавзолей-костница "Св. Георги Победоносец", Скобелев парк с костница и построената през 1977 Плевенска панорама, Парк-музей „Цар Освободител-Николай II”, Мавзолей-костница на румънските войни край с. Гривица и др. Такива, но по-малки паметници има в околностите на града при селата Згалево, Пелишат, Горни Дъбник, Д. Дъбник, Телиш и Г. Митрополия.


Към началото на ноември 1877 г. Осман паша успява да съсредоточи в Плевен 50 000 офицери и войници, 72 оръдия и изгражда инженерно-отбранителна линия на разстояние 20 – 25 км. Отбраната разделя на пет участъка:
1-ви с командир Адил паша,

2-ри с командир Атуф паша,

3-ти и 4-ти с командир Тахир бей,

5-и с командир Сюлейман бей.


След превземането на Горни Дъбник и Телиш от русите Осман паша прибира в Плевен гарнизона си от село Долни Дъбник. С това е прекъсната и последната му връзка с централното командване и снабдяването му с храна и боеприпаси. На 30 октомври отклонява руското предложение за капитулация. Надеждата на турското командване е армията на Сюлейман паша да удари в гръб руските войски и след като се съедини с тази на Осман паша да ги изтласка северно от река Дунав. С тази цел на 22 ноември Централната османска армия с командир Сюлейман паша преминава Стара планина, превзема Елена, но не успява да отклони руските части от блокадата на Плевен. Понася много загуби и прекратява движението си към Плевен. 


По думите на турски офицер положението на турския гарнизон в Плевен става изключително критично с всеки изминал ден. С намаляването на хранителните припаси намаляват и дажбите. От 10 ноември започват да раздават по 1/3 от дажбата хляб и като допълнение дават по един кочан царевица. Липсват каквито и да са дърва за огрев и турците използват корени на лози и бурени, за да се сгреят или стоплят храната си. Остро се чувства липсата на захар, кафе и най-вече на тютюн, който се заменя с лозови листа. Пълната липса на спиртни напитки и малките дажби месо правят войниците още по-чувствителни към студа. По-късно, когато напълно спират дажбите с месо, е забранено клането на коне и друг впрегатен добитък. Липсва храна и за животните. Тяхното жално мучене и цвилене прилича на човешко страдание. Липсват марли за ранените и се режат ризи за превръзки. Макар да се чувства нужда за всякакъв вид облекло, ленените превръзки се пазят като скъпоценност. Няма никакъв сапун и се ползва хума. Поради липсата на кибрит, се взема барут от патрони, за да се запали огън. От глад в околностите на Плевен умират дори кучетата. Появяват се и вълци. Турците стрелят по гарги и врани, които се ценят като деликатес. Плевен се е превърнал в просторен гроб, в който загива сред ужас и лишения една 40-хилядна армия.


На 18 ноември Осман паша събира в главната си квартира всички висши командири. Поставен е въпросът: дали да останат в града още няколко дни до пълното изчерпване на хранителните припаси и след това да капитулират без бой или да се опитат да атакуват блокадната линия с цената на огромни жертви. Взето е решение за пробив на запад по долината на река Вит. Първоначално пробивът е насрочен за 26 ноември, но Осман паша го отлага за 28 ноември, понеже не е привършена подготовката. В случай на успех, на какъвто турците не се надяват, войските трябва да достигнат от пътя за Видин до река Искър, прикривайки се по речното корито, да се насочат от Кутловица към Берковица и като преминат Стара планина през Гининския проход, да достигнат до София и да се съединят с тамошните османски сили. 


Още през нощта на 28 ноември Осман паша започва да прехвърля войските си на левия бряг на река Вит. Предвидено е позициите при селата Опанец – Търнене да прикриват по фланговете атаката. Пашата разпределя войските си в четири бригади – всичко около 25-хиляди офицери и войници и 5-хиляди офицери и войници в резерв. Поради гъстата мъгла по поречието на река Вит прехвърлянето през реката остава незабелязано. Казашки патрул от 9-и Киевски хусарски полк успява през нощта да открие движението около моста на Вит. Към 12 часа през нощта началникът на първи отбранителен участък – генерал Александру Чернат се убеждава в тревожния сигнал. Известени са генерал-лейтенант Владимир Свечин и генерал-майор Михаил Данилов. 


Командирът на 9-и Сибирски полк полковник Василий Водар също чува шума от движещите се по шосето от Плевен турски войски. Към 4 часа сутринта генерал-лейтенант Иван Ганецки получава от генерал-лейтенант Михаил Скобелев телеграма, с която му се докладва, че турците са изоставили „Къшинския редут“ и се придвижват към моста на Вит. Поради мъглата русите не виждат преминаването на турските табори през реката. В 7 часа оръдията на 2-ра батарея дават в тази посока няколко пробни изстрела. Турците решават, че са разкрити и също откриват огън по руските позиции. Веднага е изстреляна сигнална ракета за тревога. Забиват барабаните в тила. На предна позиция дежурни са 5-и Киевски гренадирски полк, 9-и Сибирски гренадирски полк и 7 роти на 17 Архангелогородски пехотен полк. Турските укрепления при село Опанец и при моста над река Вит откриват яростен огън по целия ред на руските позиции. Руските оръдия също откриват огън по настъпващите табори. 


Турците развиват настъплението си в посока село Долна Митрополия към центъра на 9-и Сибирски гренадирски полк. Те развяват огромно зелено знаме, символ на пророка, което означава, че няма да отстъпят. За прикритие използват впрегатни животни, но скоро са или убити или се разбягват от оръдейната стрелба. Първоначално турското настъпление е добре организирано. Отпред върви гъста верига от стрелци, зад тях втора верига и отзад поддръжка и резерви. Най-отзад се движи артилерията, а по фланговете има малки групи от конници. Руските стрелци изчакват турците да се приближат на 200 метра и дават над 10 залпа. Деветфунтовите им батареи буквално повалят турските вериги. Постепенно настъпващите табори се смесват толкова, че албанските войници с бели шапчици се бутат със сирийци, а редифите вървят до башибозука. Турските загуби в този момент са огромни, но тази нестройна маса от възбудени и високо викащи хора продължава да върви през дъжда от куршуми. В 7:30 часа турците успяват да се приближат до центъра на 9-и Сибирски пехотен полк. Натискът им е убийствен – 16 табора атакуват един полк, като зад тях идват нови 8 табора. Започва ръкопашен бой вътре в траншеите. Седем руски са отбити от траншеите си. Втора батарея (при укрепление №3), командвана от капитан Иванов, е превзета. По-голяма част от състава на батареята е избит, но оцелелите войници изтеглят 2 оръдия, а на останалите 6 взимат затворите. Шестте оръдия са пленени, а командирът е ранен. Трета батарея (при укрепление №4), след като е заплашена от обкръжаване, се държи още известно време с картечен огън. Скоро и тя отстъпва, като са изтеглени 6 оръдия, а останалите 2, на които конете са убити, са изоставени. Така до 8:30 часа предната линия на отбраната е пробита, а руските загуби са големи – особено при 2-ра батарея, 5 рота и стрелковите роти. Ранени почти няма. Който падне, е бил убиван от турците с щикове и приклади. От някои роти остават в строя едва към 15-на души, а почти целият им офицерски състав е убит. Оцелелите сибирци се оттеглят към втората отбранителна линия между „Копана могила“, „Левия люнет“ и Астраханския редут. 

Последният бой при Плевен, 10 декември 1877 година


Едва в 8:30 часа от към село Горна Митрополия е изпратен на помощ 10-и Малоросийски пехотен полк. Трите му батальона се разделят по направления към Копана могила, Ляв люнет и Астрахански редут. С цената на огромни човешки загуби и атака „на нож“, успяват да задържат настъплението на турците и дори да ги върнат назад. Осман паша усеща колебанието на своите табори и насочва в участъка държаните до момента в резерв 8 табора. Така до 9 часа турците завладяват и Левият люнет, а втората отбранителна линия е пробита. Турското настъпление се врязва като клин в руската отбрана, но така попада под кръстосан огън. Остатъците от 9-и Сибирски и 10-и Малоросийски пехотни полкове, поддържани от оръдията пред Копана могила 1, водят престрелка с турските войски. Най-близката помощ е конницата на генерал-майор Павел Лашкарьов в село Долна Митрополия, но тя бездейства по заповед на генерал-лейтенант Иван Ганецки. Руското командване не бърза да изпрати помощ и изчаква да види посоката на основния турски удар. Когато генерал-лейтенант Иван Ганецки се убеждава, че турците атакуват с основните си сили направлението между селата Долна и Горна Митрополия, заповядва да влязат в боя полковете от общия резерв.


В 10 часа откъм Горна Митрополия идват на помощ 11-и Фанагорийски и 12-и Астрахански пехотен полк. Те бързо се развръщат в посока Копана могила и Левия люнет. Генерал-майор Михаил Данилов заповядва на 18-и Вологодски и 17 Архангелгородски пехотен полк, както и на 2 батареи от Долна Митрополия, да атакуват десния турски фланг при Астраханския редут. Едновременно с това левият фланг на турците е атакуван от нови два руски полка – 7-и Самогидски и 8-и Московски пехотен полк. Свежите сили бързо отбиват турците и си възвръщат първата линия на укрепленията. Освободени са пленените руски оръдия. Астраханският гренадирски полк дори успява да плени 8 турски оръдия и голямото зелено знаме на пророка. В 11 и 30 часа турците не издържат на кръстосания руския натиск от три страни и започват бавно да се изтеглят назад на разстояние един пушечен изстрел. Когато вижда това, генерал-лейтенант Иван Ганецки заповядва на генерал-майор Михаил Данилов да изведе отново на първа линия всички оръдия и оттам да организира следващата атака срещу отстъпващия враг. 


Осман паша вижда отстъплението на своите и заповядва общо настъпление на целия резерв. В този решителен момент обаче турският резерв се смесва с обоза и едва три батальона са изведени на позиции, но това се оказа недостатъчно. В този момент 5-и Киевски и 6-и Таврически пехотен полк атакуват левия им фланг. Идват и двете стрелкови бригади на генерал-лейтенант Михаил Скобелев. Румънски части откъм село Опанец настъпват от север. Под напора на настъпващите руски войски и под убийствения оръдеен огън турците се връщат към река Вит. Руските оръдия вече яростно обстрелват предмостието при река Вит. Сред турците настъпва невъобразима паника-от едната страна на реката са отстъпващите войски, а от другата са резервите и обоза. Каменният мост е задръстен от бягащи турци и коли на обоза. Те са толкова много, че под напора им перилата на моста се счупват и мнозина падат във водата. Турските войници, които успяват да преминат обратно на десния бряг на река Вит, се опитват да се върнат в Плевен, но са обкръжени от руски части. В този момент снаряд убива коня и ранява в крака Осман паша. 


Към 14 часа, виждайки безизходното положение, в което се намира, Осман паша нарежда да се развее бял флаг на моста на река Вит. Флагът на няколко пъти ту се вдига, ту се сваля, но накрая е развят. Осман паша изпраща парламентьори и иска да се предаде на онзи, срещу когото се е ил през този ден. Предава сабята си в знак на капитулация последователно на полковник Михаил Черкез и генерал-лейтенант Иван Ганецки. Скоро след това се появява и огромен бял флаг над непристъпните укрепления при село Опанец.
Tова може би не знаете: Приказка за Пейката на любовта в Дряново

Нейде горе в приказните гори Дряновейски се е сгушила кокетно чудната Пейка на любовта.

Повече от това да се чувства полезна обаче, пейката на любовта обича да се чувства щастлива. Щастие й носят обичащите се нейни гости, които идват от близо и далеч само и само да поседнат и да споделят с нея своята любов. Пейката знае, че любовта е за споделяне. Тогава и тя се чувства щастлива. И обичана.

Където и да отидат, влюбените напояват въздуха с любов. Ето защо при Пейката на любовта има постоянна купесто-любовна облачност. За разлика от онази купесто-дъждовната, която те подканва да си тръгнеш, да се скриеш някъде на сухо, докато вали из ведро, тази те пленява така, че не планираш да си тръгнеш скоро. Иска ти се само да си седиш на Пейката на любовта и да не спираш да прегръщаш и целуваш любимия под дъгата, нарисувана от купесто-любовните облачета. Приказно е при Пейката на любовта в Дряново, предупредих ви.

Пейката на любовта притежава и магическа сила, която с радост ще ви споделя. Защото какъв би бил животът ни без много любов и малко магия!

Как да стигнете до Пейката на любовта?

Първо трябва да стигнете до Дряновския манастир, който се намира на около 5 км югозападно от Дряново. Следващата ви цел е пещера Бачо Киро (ако не сте влизали в нея, задължително се отбийте - заслужава си!). Лесно ще откриете пещерата - има достатъчно табелки. Вдясно от входа й ще видите каменни стълби, които са и начало на Дряновската екопътека. Начало на една от дряновските приказки, мен ако питате. Романтична бяла табелка с червен надпис "Пейка на любовта" ще ви насочи за посоката (към пейката, а и към щастливия живот като цяло): напред и нагоре, разбира се! GPS координати на пейката: 42.9484094, 25.4304254

Автор: Марина Гърбева
Странни места в България


Кладенецът край с.Гърло

Територията на България е покрита с тракийски гробници, светилища и мегалитни паметници, но този древен храм се отличава от всички останали. Той се намира край пернишкото село Гърло (на 4 км от град Брезник). Уникалното при него е, че храмът е вкопан в земята. На дъното му се намира кладенец, а вместо купол има голям отвор към небето. Странната му архитектура продължава да озадачава археолозите, които са разделени в предположенията си за неговото предназначение. Според най-разпространената версия храмът е построен от неизвестна цивилизация, обитавала нашите земи, като е изпълнявал ролята и на древна обсерватория.

Храмът-кладенец е открит в началото на 70-те години на миналия век от археоложката Димитрина Митова – Джонова. Според нея той е построен през XII в.пр.н.е., което го прави най-старият храм по българските земи – по-стар дори от мегалитните паметници (долмените) в Странджа, Сакар и Източните Родопи. Храмът впечатлява със своята архитектура. Древните му строители са изградили сложно съоръжение само с помощта на камъни – без помощта на вар, хоросан или друго спойващо камъните вещество. Помещението и стълбището, което води към него, са оцелели в продължение на три хилядолетия и днес все още се намират в много добро състояние. Единствено сводът, който осигурява достъп до основното помещение, е леко наклонен – вероятно след земетресение.

Подобни храмове не са типични за културата на траките. Професор Митова – Джонова го свързва с културата „нураги“, обитавала остров Сардиния, където има стотина подобни храмове. Липсват обаче доказателства за връзка между тях и кладенеца край с. Гърло.


Любовище – така се нарича едно малко известно пиринско село, което се намира само на 7 км от Мелник. А това, което виждате на снимката, е тунелът, който свързва с.Любовище с останалата част на света. Вероятността да сте минавали през него е минимална, защото селото се намира встрани от познатите туристически маршрути. За да попаднете там, трябва да отклоните вляво от пътя за Роженския манастир, който се намира наблизо.

Подобни тунели има на много места в България. Най-много са в Родопите и по Искърското дефиле, където пътят често пресича огромни скални образувания. По-различното на тунела при село Любивище е, че пътят минава през един от многото „мелове“ в района (пирамидални образувания от пясъчно-глинести скали). След като веднъж се е любувал на тези красиви скали, най-малкото, което човек очаква, е да попадне в истински тунел през тях. Странно, но факт…


Слънчева врата

Скалният мегалит край Старосел е място, което древните траки са почитали като вход към отвъдното. Мегалитната порта се състои от два огромни яйцевидни къса, които са опрени един в друг и по този начин образуват проход (Слънчеви двери). В Омировата традиция Слънчевите двери са проход, през който слънцето залязва и преминават душите на мъртвите, за да отидат в Отвъдното. Не е ясно дали човешка ръка е поставила камъните един до друг или това е творение на природата.

Факт е обаче, че районът на Старосел е осеян с тракийски храмове и мегалити. Съвсем наблизо се намира и голямата тракийска гробница Четиньова могила – голям тракийски храм от V и VI век пр.н.е. Смята се, че в него е бил погребан тракийският владетел Ситалк.

Според друга легенда името на мястото се дължи на любовната история между девойка и момък от близкото село. Момичето било толкова влюбено, че не спазило установения по това време ред, и се отдало на любимия си, без да стане негова законна съпруга. По тази причина родът й я отхвърлил и проклел. Отчаяното момиче избягало извън селото, където я застигнала и клетвата на близките й. Тя се вкаменила , с лице към небесата, вследствие на което се образувала и скалата с тази форма, а мястото започнало да се нарича Момини гърди.


Разбоишки манастир

Разбоишкият манастир „Въведение Богородично“ се намира на 55 км от столицата и на 11 км от Годеч. Манастирът е разположен в долината на река Нишава, в непосредствена близост до село Разбоище. Смята се, че е възникнал през XVII-XIX в. , като главната му църква била вградена високо в скалите и останала извън манастирския комплекс. Според манастирското предание, Разбоишкият манастир бил разрушаван три пъти, като при последното нападение монасите били убити, а самият манастир -ограбен. Тук неведнъж са се укривали Васил Левски и съратникът му Матей Преображенски.  Днес Разбоишкият манастир е културна забележителност и идеална дестинация за еднодневен излет.


Природен феномен Окото

Осмарските манастири се намират на около 3 км северно от село Осмар, на стръмен скалист склон в Осмарския боаз на Шуменското плато. Издълбани са в меки варовикови скали. Скалните манастири представляват забележителни паметници, свързани с религиозния, културния и просветния живот от времето на Второто Българско царство. Предполага се, че са изградени в периода XII-XIV в. , по време на разпространението на исихасткото учение. В тях са намирали подслон монаси отшелници. Най-голям и най-запазен от манастирите е Костадиновият. На върха на скалата на този манастир се намира интересно скално образувание, наречено Окото или Халката.


Момин скок

Водопадът Момин скок се намира в живописния каньон на река Негованка край с.Емен, и е част от прекрасната Еменска екопътека. Водопадът е изключително красиво и романтично място, на което си заслужава да отидете с любим човек. Подходящо е и за пикник сред природата. Еменската пътека е лека и приятна за изминаване през всички сезони – пътят е около километър и половина, като се вие по ръба на каньона и предлага изумителни гледки към реката и скалите на отсрещния бряг. „Кулминацията“ на разходката е водопадът Момин скок, който е най-красив през пролетта (тогава реката е най-пълноводна). Има малък залив с каменист плаж и малка пещера, които придават на мястото особена романтика.

Божият мост

Божият мост е уникално творение на природата, което няма аналог в България. Някои го сравняват със Златните мостове в Родопите и Пещера Проходна край Карлуково, но трите природни феномена са доста различни. В продължение на векове река Лиляшка бара е ваяла подземна пещера в покрайнините на врачанското село Лиляче. Тогава реката явно е била доста пълноводна, защото сводът на пещерата е висок почти 50 метра. В днешно време нивото й е спаднало значително. През лятото реката почти пресъхва, но мястото продължава да удивлява с красивите си форми. До Божия мост има изградена екопътека – мястото е разчистено, има масички и пейки за отдих. идеално е за организиране на пикник през пролетта и лятото. Наблизо има също така чешма и полянки. До мястото можете да стигнете лесно с кола, като от Враца поемете по пътя за Оряхово, след което свиете по отбивката за с. Чирен. Има и друг маршрут, който минава през другото близко село – Лиляче.


Орлово гнездо

Тази малка къщичка, кацнала на скалите над Лакатник, определено е едно от интересните (и странни) места в България. Известна е като „Орлово гнездо“ и представлява заслон за алпинисти. Ако сте пътували по Искъсрското дефиле, няма как да не сте я забелязали в далечината. Къщичката е закрепена с метални пръти в скалата на около 300 метра над река Искър. До нея обаче можете да стигнете единствено с обезопасително въже и знания в областта на алпинизма :)

Заслонът е построен през 1938 г., като за негови създатели се смятат четирима катерачи – Константин Саваджиев, Георги Ценев, Георги Стоименов и Тодор Божков. Къщичката е подновена през 2000 г. от група ентусиасти. Днес „Орлово гнездо“ е част от природен парк „Врачански Балкан“ и покрай него минава екопътека, която отвежда до пещерамната дупка“ и Паметника на септемврийци. От заслона на върха на скалата се разкрива красива панорама към Лакатник и Искърското дефиле.

КОЛЕДЕН БАЗАР

Как празнуват Коледа в различните страни по света

От незапомнени времена милиони хора по света отбелязват Коледа. Корените на този обичай се губят в дълбоката древност. Всяка страна има своя специфична традиция, наред с която в наши дни се утвърждават и все повече общи символи на празника.

В южната ни съседка Гърция почитат свети Никола като закрилник на моряците. Легендите го описват като побелял старец, носещ мокри дрехи, от чиято брада капе морска пияна. Неговият образ е прототип на модерния Дядо Коледа.

В Германия коледната подготовка започва още в нощта преди 6 декември. Децата оставят обувките си пред вратата, а на сутринта послушните ги намират пълни с лакомства, а по-палавите със съчки вместо сладки. Германците вярват, че Христос праща своите ангели да обикалят Земята в цялата нощ, за това традицията повелява децата да се обличат в бяло и да обикалят къщите за здраве и късмет.

Празненствата в Италия започват 8 дни пред Коледа, но големите подаръци се раздават на 6-ти януари. Тогава с метлата си долита милата, но грозновата магьосница Бефана, която раздава подаръците. На непослушните деца се полага само по парченце въглен, но захарен.

В Холандия традицията свързват със Свети Николаус, който акостира на холандските брегове още през ноември. През лятото той има испански адрес и резиденция, в която води записки кои деца слушат и кои не. А наближи ли Коледа и стъпи ли на сушата, той се качва на бял кон и язди из града за радост на малки и големи.

В навечерието на Коледа във Финландия има по-необичайна традиция. Всички от семейството отиват на сауна, за да седнат чисти на масата. Празничната вечеря започва, когато изгрее първата звезда в небето.

В много френски домове на Рождество Христово поставят макети на ясли, които напомнят раждането на Христос. Характерен елемент на празника е шоколадовият сладкиш във формата на дънер, но празничното меню се различава в различните части на страната.

Вместо с шейни на снега, австралийците по-скоро празнуват Коледа с бански на плажа. Температурите при тях рядко падат под 30 градуса по това време от годината. Дядо Коледа в Австралия задължително идва със сърф.

За разлика от Австралия, Канада е една от редките страни, където задължително ще отпразнувате Коледа в бяло - с много сняг и... елени. Малки групи, преоблечени хора ходят по домовете, дрънчейки със звънци. Наричат ги „маскирани коледари".

Коледният период в Дания започва, когато палав елф на име Нисе реши да се позабавлява. Датчаните вярват, че той живее по таваните на стари фермерски къщи, а любимото му занимание е да погажда номера. Угощението на Бъдни вечер започва с оризов пудинг, в който е скрит „вълшебен бадем". Традицията изненадващо наподобява нашата пита с паричка.

Според преданията чешкият Дядо Коледа се спуска от небето по златно въже, следван от един ангел и един дявол. Младите момичета в Чехия гадаят бъдещето си, като на 4 декември поставят черешова клонка във вода. Ако тя цъфне до Коледа, следващата година ще срещнат съпруга си.

В Англия вярват в традиционния вариант на Дядо Коледа, облечен с дълга червена или зелена роба. Докато всички спят, той обикаля домовете и оставя подаръци в празни чорапи, закачени около огнището.

Около месец преди празника в Ливан завиват семена от леща, боб или жито в памук, напоен с вода. Поливат ги всеки ден, за да може до Коледа семената да покълнат, а стръковете се използват за украса на макети на яслата, в която се ражда Исус.

Руската трапеза за празника се състои от 12 ястия, всяко едно от които символизира един от светите апостоли. Освен Дядо Мраз и неговата внучка Снежанка, друга фигура навестява руските домове - Бабушка. Подобно на италианската Бефана тя отказала да последва Витлеемската звезда, когато Христос се родил и до днес се скита да търси яслите. Бабушка се отбива във всеки дом, където има деца, мислейки, че там е Божият син.

Испанската Коледа се нарича Навидад. След вечерята на Бъдни вечер испанците излизат на улицата да наблюдават танцьори на специфичен танц, наречен хота. Хората в Испания почитат кравите, защото според преданието, когато Исус се родил кравата в обора топлила бебето с дъха си в мразовитата нощ.

В Швеция преди зазоряване най-малкото момиче в семейството облича бяла рокля с червен колан. На главата си слага венец с горящи свещи. Подобни шествия със свещи се организират в църквите по време на празничната служба. По Коледа в Швеция козелът е много почитано животно, защото именно той раздава в кош подаръците. На Бъдни вечер някой от семейството се маскира като Коледен гном, който уж излиза от мазетата и плевните и раздава подаръци.

ЛЮБОПИТНИ ФАКТИ ЗА СНЕГА


Всеки българин приема снега като нещо обичайно, без което зимата не може да мине. Но има и хора, които никога не са виждали сняг и посрещат Коледа на плажа по бански. Независимо от кой тип хора сме, има факти за снега, които е възможно да не сме чували. Ето и някои от тях:

1. Снегът е минерал, точно както диамантите и солта;

2. Прясно навалелият сняг се състои от 90-95% въздух, което го прави толкова добър термо изолатор;

3. Повечето снежинки имат размер по-малък от сантиметър. Според книгата на рекордите Гинес, най-голямата падала някога снежинка е имала диаметър над 30 см. Паднала е във Форт Кеог, Монтана, САЩ; 

4. В Антарктида, голямото количество сняг отразява звуковите вълни с невероятна ефективност. Някои изследователи твърдят, че са чували човешки гласове от разстояние над километър и половина;

5. Прекалено многото сняг може да подлуди човек. Доказателство затова е пиблоктог (арктическа истерия) - вид истерия, която се наблюдава при хората, живеещи на места като Гренландия и Арктика;

6. Поради все по-увеличаващата се популярност на ските, сноуборда и снегоходите, инфраструктурата, свързана с тях се увеличава рязко през последните 50 г. в САЩ. В резултат на това са загинали около 270 души само за последното десетилетие;

7. В центъра на почти всяко снежно кристалче има малко парченце, което може да бъде всичко - от вулканична пепел до частица от открития Космос;

8. Защо всяко снежно кристалче има различна форма - това зависи от температурата, при която се е формирало;

9. Колко различни форми снежни кристалчета има? съществуват 6 различни форми с централна симетрия, а всяка снежинка е абсолютно уникална.

Коледни вкусотии


Знаете, че Коледата няма да дойде, ако не приготвите вкусни бисквити и не сложите няколко от тях под елхата "
Коледни бисквити

Необходими съставки:
брашно - 250 г

масло - 125 г меко

сол - 1 щипка

захар - 150 г

яйца - 1 брой

сол - 1/2 ч.л.

бакпулвер - 1/2 ч.л.

ванилия - 1 с.л. ванилова есенция

сладко - по избор, за слепване по желание

Начин на приготвяне

Смесете брашното, солта и бакпулвера. Отделно разбийте маслото с щипка сол и захарта до получаване на пухкава смес.
Добавете яйцето и ванилията и отново разбъркайте, докато тестото поеме яйцето.
Постепенно добавете брашното и замесете меко тесто. Увийте го във фолио и сложете в хладилник за 2 часа.
След това разточете тестото на кора с дебелина около 6-7 милиметра. От нея изрежете желани фигурки с помощта на формички. 

Наредете ги в намазнена тава, поръсете леко с кристална захар и сложете сладките да се пекат в предварително загрята фурна на 180 градуса. 

По желание слепете със сладко една с друга някои от коледните сладки.
Торта с бишкоти, бърза и фина
Продукти:

300 г бишкоти, 300 г съвършено прясно масло, 300 г пудра захар, 50 г  бадеми, 1 чаша прясно мляко, 1 леко заоблена супена лъжица брашно, 2 праха  ванилия, 1 парче шоколад.

Приготвяне:


Разбиваме маслото добре, прибавяме захарта и бием още  40-50 минути, докато получим лек маслен крем. Отделно разбиваме брашното в  студено мляко и го варим на умерен огън  докато се сгъсти и възври. Сваляме  млечния крем от огъня и го бием непрекъснато, докато изстине, след което го  съединяваме с масления крем. Накрая прибавяме ванилията. Разделяме бишкотите на  три равни части. Потапяме всяка бишкота за момент в подсладено прясно мляко и я  нареждаме направо в чиния за торта, като гледаме да спазим правилен кръг  околовръст. Ако се наложи, отчупваме някои бишкоти и с тях попълваме празнините. 


Крема разделяме също на три части, като едната част оставяме почти двойна — тя  ще ни послужи да покрием отгоре и встрани тортата. Намазваме равномерно единия  пласт на тортата, отгоре поръсваме с бадеми, нарязани на тънки ивици и препечени  до бледорозово. Вместо бадеми върху крема можем да нахвърляме много тънки ивички  от портокалово, смокинено сладко или желе от дюли. Така нареждаме втория и  третия пласт бишкоти. Най-от-горе и встрани намазваме богато с крем тортата и я  заглаждаме грижливо с ножа. Настъргваме шоколада на едро ренде направо върху  тортата, като оставяме околовръст правилна бяла ивица. Върху тази ивица  поръсваме ситно нарязани бадеми, или украсяваме е тънко изрязани охлювчета от  портокалово сладко, или с красиво наредени ивички от дюлево желе, сладко от  смокини, доматчета, кайсии и др.


ЧЕСТИТА КОЛЕДА И ЩАСТЛИВА
НОВА 2022 ГОДИНА!

Съставители: инж. Румен Петков, организатор клуб 
За контакти: тел.064/835852
0884 444 903

